
           Na temelju članka 58. Statuta Osnovne škole Finida, Školski odbor Osnovne škole Finida na sjednici održanoj dana 20. svibnja 2019. godine donosi:

PRAVILNIK O KORIŠTENJU
ŠKOLSKE SPORTSKE DVORANE
 
Članak 1.
(1) Školska sportska dvorana (u daljnjem tekstu: dvorana) koristi se  za potrebe nastave Tjelesne i zdravstvene kulture.
(2) U nastavno vrijeme dvorana se koristi za potrebe nastavnih i izvannastavnih aktivnosti, rad školskog sportskog društva "Jedro" te pripreme učitelja Tjelesne i zdravstvene kulture za izvođenje nastave.
(3) Osnovna škola Finida, za potrebe iz stavka 2. ovog članka, dvoranu koristi prema svojim potrebama i rasporedu sati.
Članak 2.
(1) U izvannastavno vrijeme dvorana se može dati na korištenje trećim fizičkim ili pravnim osobama u svrhu bavljenja tjelesnom i zdravstvenom kulturom, rekreacijom i sportovima koji su predviđeni u dvorani (košarka, rukomet, odbojka, mali nogomet, gimnastika i slično).
(2) Dvorana se može dati na korištenje, pod uvjetima iz ovog Pravilnika, u sljedećim terminima:
· nastavnim danom od 16 do 22 sata;
· ostalim radnim i neradnim danom od 8 do 22 sata.

Članak 3.
(1) Za korištenje dvorane korisnici iz članka 2. ovog Pravilnika plaćaju naknadu u visini od 500 kuna za 60 minuta korištenja dvorane.
(2) Korisnici određeni člankom 7. Ugovora o zakupu sklopljenim sa Osnivačem  plaćaju  samo režijske troškove čija se visina utvrđuje posebnim Ugovorom. ( naknadu u visini od 45 kuna za 60 minuta korištenja dvorane.   )  
(3)  Za ostale prostorije koje se nalaze u sklopu dvorane naplaćivat će se cijena od 100 kuna po satu korištenja (60 minuta).                                                                                                                                                                                      
Članak 4.
(1) Korisnici dvorane dužni su potpisati Ugovor o korištenju dvorane najmanje tjedan dana prije početka korištenja radi sastavljanja rasporeda korisnika.
(2) Ugovorom o korištenju definiraju se termini korištenja, trajanje korištenja, odgovorna osoba korisnika, naknada za korištenje, način i rokovi plaćanja naknade za korištenje dvorane, te svi ostali uvjeti korištenja dvorane.
(3) Odluku o sklapanju Ugovora o korištenju dvorane (u daljnjem tekstu: Odluka) donosi i potpisuje ravnatelj/ica Škole te o tome izvješćuje Školski odbor na prvoj sljedećoj sjednici.
(4) Tajnik/ca Škole dužan je prije potpisivanja ugovora o korištenju dvorane upoznati korisnika s ovim Pravilnikom i Kućnim redom školske sportske dvorane, a potpisivanjem ugovora o korištenju korisnik potvrđuje da je upoznat sa spomenutim aktima.

Članak 5.
(1) Ugovor o korištenju dvorane sklapa se, u pravilu, na određeno vrijeme, odnosno za tekuću kalendarsku godinu.

Članak 6.
(1) Ugovorom o korištenju dvorane ugovara se upotreba kako dvorane tako i pomoćnih prostorija (WC, hodnik i svlačionica).
(2) Upotreba gimnastičkih i ostalih sprava posebno se naznačuje u Ugovoru.
(3) Škola ne snosi odgovornost za ozljede nastale pri neovlaštenom, nedozvoljenom ili nestručnom korištenju sprava i opreme instalirane u dvorani.

Članak 7.
(1) U vremenu korištenja dvorane za potrebe Škole odgovorna osoba je učitelj Tjelesne i zdravstvene kulture ili druge osobe koje za to ovlasti ravnatelj Škole.
(2) U vremenu korištenja dvorane za potrebe korisnika iz članka 2. ovog Pravilnika odgovorna osoba je korisnik, odnosno osoba potpisnik Ugovora o korištenju.
(3) Odgovorna osoba zadužena je za praćenje korištenja dvorane, opreme i pomoćnih prostorija te za održavanje čistoće i reda u dvorani.
(4) O korištenju dvorane ustrojava se i vodi evidencija o:
· osobama koje borave u dvorani;
· dolascima i odlascima pojedinih korisnika;
· odgovornim osobama u dvorani;
· redovitim pregledima inventara i opreme u dvorani;
· eventualnim oštećenjima, kvarovima, nedostatcima.
(5) Za ustrojavanje evidencije zadužen je tajnik/ca Škole.
(6) Evidencijske liste (dnevnik) popunjavaju i  odgovorna osoba Škole i odgovorna osoba korisnika prije i nakon svakog korištenja dvorane.
(7) O eventualnim kvarovima, nedostatcima ili oštećenjima odgovorna osoba mora obavijestiti ravnatelja ili tajnika Škole.
(9) Korisnici dvorane odgovaraju za eventualno nastale štete te su iste dužni podmiriti i dvoranu ostaviti u prvobitnom stanju.

Članak 8. 
(1) Korisnici dvorane dužni su korištenje dvorane platiti do datuma dospijeća navedenom na  dostavljenom računu od strane Osnovne škole Finida.

Članak 9.
(1) Ugovoreni termin korištenja dvorane bit će naplaćen, ukoliko ga korisnik ne odjavi najkasnije 4 dana prije zakazanog termina.

Članak 10.
(1) U slučaju ne plaćanja dva računa, Škola ima pravo raskinuti Ugovor o korištenju dvorane i tražiti namirenje potraživanja sudskim putem kod nadležnog  Općinskog suda u Puli, Stalne službe u Poreču.

Članak 11.
(1) Korisnici dvorane dužni su se pridržavati Kućnog reda dvorane koji se nalazi u prilogu ovoga Pravilnika (Prilog 1). Kućni red dvorane istaknut je na vidljivom mjestu na ulazu u Dvoranu.
(2) U slučaju nepridržavanja Kućnog reda od strane bilo kojeg korisnika, ovlaštena osoba Škole može zatražiti udaljavanje osobe koja krši kućni red iz dvorane ili u slučaju većih nereda, udaljavanje svih osoba iz dvorane.
(3) U slučaju ponovljenog kršenja i nepridržavanja Kućnog reda Škola može raskinuti ugovor o korištenju dvorane.

Članak 12.
(1) Raspored korištenja dvorane sastavlja Škola te isti ističe u dvorani i na ulaznim vratima dvorane.
(2) U pravilu se raspored definira kao tjedni pregled po danima u tjednu s naznakom konkretnog termina, naziva korisnika dvorane i vrste aktivnosti koju korisnik obavlja u dvorani.

Članak 13.
(1) Kod izrade rasporeda korištenja dvorane vodit će se računa o zahtjevima korisnika, ali i o racionalizaciji troškova.
(2) Termini korištenja dvorane u pravilu se nadovezuju jedan na drugoga.
(3) Zbog jedinstvenog načina zagrijavanja cijele dvorane, korištenje objekta subotom, nedjeljom i praznikom, kao i za vrijeme zimskih praznika, odnosno u vrijeme kad nema redovne nastave, moguće je ako su popunjena najmanje 3 termina u nizu bez prekida, u vrijeme kada to odgovara većini korisnika.
Članak 14.
(1) Korisnik dvorane ne može ući u dvoranu prije početka ugovorenog termina i dužan je izaći iz dvorane i iz ostalih prostora odmah po isteku ugovorenog termina.

Članak 15.
(1) Škola je korisniku dužna osigurati dvoranu i pomoćne prostorije u ugovorenom terminu.
(2) U večernjim satima, odnosno u zimskom periodu, Škola osigurava sve uvjete korištenja dvorane (rasvjeta, grijanje).
(3) Obveza je Škole i korisnika održavati predmetni prostor čistim i urednim.

Članak 16.
(1) U slučaju da ugovoreni termin korištenja dvorane nije osiguran od strane Škole, korisnik dvorane može tražiti novi termin ili raskinuti ugovor o korištenju i tražiti povrat uplaćenih sredstava.

Članak 17.
(1) Prihodi koje škola ostvari od davanja dvorane na korištenje Škola koristi namjenski za razvoj i unapređenje djelatnosti odgoja i obaveznog osnovnoškolskog obrazovanja.
(2) Voditelj računovodstva Škole najmanje jedanput godišnje izvješćuje Školski odbor o financijskom poslovanju i prihodima ostvarenim od davanja dvorane na korištenje.

Članak 18.
(1) Ovaj Pravilnik stupa na snagu danom donošenja.

U Poreču, 20. svibnja 2019. godine

Predsjednica Školskog odbora:                                                        Ravnateljica:

___________________________________                                  __________________________
          Anita Sijerković-Radin, prof.                                                    Suzana Poropat-Božac, prof.
M.P.








Prilog 1


KUĆNI RED ŠKOLSKE SPORTSKE DVORANE

Članak 1.

(1) Školska sportska dvorana (u daljnjem tekstu: dvorana) koristi se prema rasporedu sati za redovne korisnike u sklopu nastave, odnosno rasporedu korištenja vanjskih korisnika. 
(2) Raspored korištenja dvorane usuglašen je između škole i svih vanjskih korisnika Ugovorom o korištenju sportske dvorane i sastavni je dio Ugovora.
(3) Radno vrijeme dvorane je od 7 do 22 sata i može se koristiti samo unutar utvrđenog radnog vremena.

Članak 2.

(1) Sva međusobna prava i obveze između Škole i svih korisnika dvorane regulirana su Ugovorom o korištenju dvorane sklopljenim sa svakim pojedinim korisnikom.

Članak 3.

(1) Redovni korisnici dvorane su učenici škole u redovitoj nastavi prema rasporedu sati i Školski sportski klub prema utvrđenom rasporedu.
(2) Vanjski korisnici dvorane su svi sportski klubovi, udruge i rekreativci prema utvrđenom rasporedu korištenja dvorane.

Članak 4.

(1) Za izvanredno korištenje dvorane, potencijalni korisnik dužan je obratiti se najmanje sedam (7) dana prije namjeravanog korištenja dvorane ravnatelju škole. Objekt se može koristiti tek nakon dogovora s ravnateljem škole, odnosno potpisivanjem Ugovora o korištenju dvorane.

Članak 5.

(1) U dvoranu se ne može ulaziti bez učitelja TZK, odnosno trenera ili voditelja rekreacije, udruge ili kluba koji zadužuju ključ u Tajništvu škole po potpisivanju Ugovora o korištenju i vraćaju ga po isteku ugovora. 
(2) Korisnici dvorane mogu boraviti u svlačionici najranije 10 minuta prije i 15 minuta poslije termina korištenja.

Članak 6.

(1) U svlačionice se ulazi u uobičajenoj odjeći i obući. U vrijeme kiše, snijega ili nepovoljnog vremena, prljava i mokra obuća te kišobrani ostavljaju se na za to predviđenim mjestima na ulazu u prostore dvorane. U dvoranu se ulazi samo u čistoj obući namijenjenoj isključivo za boravak u sportskoj dvorani i sportskoj odjeći. Brigu o čistoći obuće vode učitelji TZK, treneri, voditelji rekreacija, udruga i klubova. U slučaju nepoštivanja navedenih uvjeta za ulazak u dvoranu, učitelji TZK, treneri, voditelji rekreacija, udruga i klubova imaju pravo udaljiti osobu koja se ne pridržava kućnog reda iz prostora dvorane.

Članak 7.

(1) U svlačionice i dvorane mogu ulaziti samo aktivni korisnici dogovorenog termina. 

Članak 8.

(1) U dvorani, svlačionicama i u svim ostalim prostorima dvorane zabranjeno je pušenje i unošenje hrane i pića. U objekt nije dozvoljeno unošenje prijevoznih sredstava (bicikala, rola, skateboarda, romobila) kao ni kućnih ljubimaca.

Članak 9.

(1) Ulaz u dvoranu kontroliraju učitelji TZK, odnosno treneri ili voditelji rekreacije, udruge ili kluba koji se ujedno brinu o  poštivanju ovog Kućnog  reda.  U slučaju  kršenja  Kućnog  reda  i  učinjene  štete odmah obavještavaju ravnatelja škole .
(2) Učinjenu materijalnu štetu, nastalu zbog  nepravilnog  korištenja  objekta  i  nepoštivanja  Kućnog  reda, korisnici su dužni nadoknaditi školi.

Članak 10.

(1) Učitelji TZK, treneri i svi voditelji aktivnosti koje se održavaju u dvorani obavezni su prisustvovati satu koji je u tijeku.

Članak 11.

(1) Sve sprave i opremu potrebno je pažljivo koristiti samo u svrhe za koje su namijenjene te ih nakon korištenja vratiti na odgovarajuće mjesto. 

Članak 12.

(1) Škola je dužna korisnicima osigurati čistu dvoranu, svlačionice, WC i drugi prostor prema Ugovoru o korištenju dvorane.

Članak 13.

(1) Korisnici dvorane o svim primjedbama na rad dvorane pismeno obavješćuju Školu.

Članak 14.

(1) Korisnici su dužni nakon uporabe zatvoriti vodovodne slavine u kupaonicama, a  također su dužni iz razloga osobne kulture i opće higijene pustiti vodu u WC-u, sve eventualne otpatke bacati u za to predviđene kante i koševe te iza sebe ostaviti  čiste prostore.



Članak 15.

(1) Korisnici odgovaraju za novac i ostale vrijednosti ostavljene u svlačionicama i dvorani.

Članak 16.

(1) Kabineti u sportskoj dvorani namijenjeni su isključivo za korištenje učiteljima TZK  ili trenerima prema dogovoru s učiteljima TZK.  Neovlaštenim osobama zabranjen je ulaz u kabinete bez dozvole učitelja TZK.  

Članak 17.

(1) Škola zadržava pravo da prema potrebi mijenja ili dopunjuje odredbe Kućnog reda te će o eventualnim promjenama obavijestiti sve korisnike na vrijeme.

